《九日三首 其一》
宋代·张嵲

白云冒山顶，流阔作深青。平林如屯云，中有枫叶赪。

湿烟聚合散，小雨时漂零。公庭尽日閒，停午闻鸡声。

还如在山间，契此适野情。老菊不作花，秋蝶转伶竮。

独坐玩物变，万事与心冥。远怀韦苏州，觅句非为名。

兴至一摛辞，工拙子无撄。妍媸理不无，要非心所营。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。